
CONCLUZII 


e Mediul de securitate actual este deosebit de 
complex şi într-o continuă transformare sub 
acțiunea concertată a factorilor economici, 
militari, politici, sociali etc. 

e Parteneriatele între marile puteri (Rusia-SUA, 
Rusia-China etc.) se conturează ca o soluție 

eficientă la gestionarea diverselor crize din 

lume. 


e În prezent, se manifestă cu putere tendinţa 
apariției unor noi centre de putere la nivel 
regional şi global. 

e Lupta împotriva terorismului internaţional 
poate avea succesul scontat dacă se 

acționează concertat de către toți cei 

interesați asupra cauzelor acestui fenomen 
complex. 


1. Starea mediului de securitate naţional, regional şi global 


Apărarea şi securitatea națională constituie 
preocupări constante ale întregii societăţi româneşti, 
întrucât în NATO a intrat România, ca stat, nu doar 
armata sa. 

Securitatea reprezintă un ideal spre care tinde 
fiecare persoană, comunitate umană, stat naţional sau 
uniuni de state. Aceasta pentru că securitatea este acea 
stare care permite dezvoltarea liberă, neîngrădită şi 
relativ certă atât a persoanei, cât şi a grupurilor umane 
mari (state, uniuni de state etc.). De aceea, integrarea 
țării noastre în NATO se constituie într-un moment 
crucial al realizării securității naţionale, dar şi 
individuale. Desigur, se impune acum depăşirea aspec- 
telor specifice etapei iniţiale de adaptare la structurile 
Alianţei nord-atlantice şi trecerea hotărâtă la îndeplini- 
rea obligațiilor ce decurg firesc din statutul de stat 
membru NATO. Este necesară o astfel de atitudine dacă 
avem în vedere complexitatea crescândă a mediului 
geopolitic şi geostrategic actual în care statele lumii 
trebuie să existe şi să se dezvolte în deplină siguranță. 
(dr. Constantin MOŞTOFLEI). 


Sfârşitul de secol şi mai ales anul 1989 au marcat 
începutul unor transformări semnificative în situația 
geopolitică mondială şi în spațiul de interes al 
României. În mai puţin de 20 de ani s-a schimbat cursul 
istoriei unor țări şi chiar a omenirii, prin ample şi 
profunde mutații sociale, politice, economice, militare 
etc. Astfel, au avut loc schimbări de regim politic, s-au 
destrămat „imperii, au izbucnit războaie locale 
interetnice, au dispărut alianţe politico-militare, iar 
altele s-au întărit cantitativ şi calitativ. Specialiştii 
războiului afirmă că, în prezent, asistăm la derularea 
unui fenomen continuu de tipul război-pace-război, în 
care pacea este doar o pauză cu valoare strategică, 
operativă sau tactică. În plus, mediul de securitate, în 
întregul său, este profund afectat de acțiunile 
organizaţiilor teroriste mondiale şi regionale. Toate 
aceste fenomene şi procese politico-sociale, economice, 
militare, precum şi conflictele asimetrice şi-au pus 
amprenta pe starea şi tendințele de evoluţie ale mediului 
de securitate naţional, regional şi mondial. 

(gl. bg. dr. Ion PÂLŞOIU). 

La sporirea complexităţii mediului de securitate un 
rol important a avut şi, probabil, va continua să aibă 
dezvoltarea deosebit de puternică a relațiilor de 
producție care, se pare, au luat-o cu mult înaintea 
forțelor de producție. De aici, o serie de consecințe 
asupra securităţii persoanei, dar şi a comunităţilor 
umane, atât la nivel naţional, cât şi regional sau global. 
În acest context, armata este chemată să asigure 
protecția persoanei, a statului respectiv, dar şi a 
întregului spaţiu de interes al României. Integrarea ţării 
noastre în NATO amplifică securitatea naţională, 
sporeşte contribuția României la menţinerea păcii şi 
îndoială, va facilita accesul nostru, ca stat, în structurile 
UE, pe de altă parte. (Gabriel POPESCU). 

Astăzi, omenirea se află într-o perioadă de haos în 
ceea ce priveşte mediul geostrategic şi geopolitic. 
Aceasta întrucât se trece de la o organizare bipolară la 
una monopolară, în centrele de putere mondială. 
Dispariția bipolarităţii a avut efecte diverse, conducând 
la apariţia de noi cauze ale diferitelor crize cu care se 
confruntă statele lumii. Sarcinile şi responsabilitățile 
SUA, ca superputere recunoscută, au sporit considerabil 
în direcția menţinerii păcii şi securității în lume. 
Semnificativ este faptul că, nu valorile sunt contra- 
dictorii şi nasc tensiuni şi conflicte, atât în interiorul 
statelor, cât şi între state, ci interesele părților implicate. 
De aceea, astăzi, asistăm simultan la bătălia pentru 
putere şi resurse, dar şi la apariţia parteneriatelor între 
marile puteri ale lumii. Se poate afirma că, în prezent, 
confruntarea între marile puteri nu mai este socotită 
primordială pentru evoluţia omenirii, locul său luându-l 
conlucrarea lor pe diferite planuri. În acest climat au 
apărut parteneriate strategice cum sunt cele dintre Rusia 
—SUA, Rusia — China, Rusia —UE etc. 

(dr. Gheorghe VĂDUVA). 

Mediul de securitate este complex, plin de 
contradicții şi într-o perpetuă schimbare, sub acţiunea 
convergentă a unui set de factori economici, militari, 
sociali, politici etc. Într-un asemenea mediu geopolitic 
şi geostrategic România trebuie să acţioneze consecvent 
pentru dezvoltarea sa, sub toate aspectele, dar şi să 
participe la gestionarea crizelor din regiune şi lume, în 
calitatea sa de stat membru al Alianţei nord-atlantice. 
De fapt, după 1989, până la integrarea în NATO, s-a 
aflat singură în faţa vicisitudinilor şi a trebuit să facă 
față tuturor provocărilor ce priveau securitatea sa. 
Acum, România este un generator de securitate atât în 
zonă, cât şi în lume. Armata sa s-a implicat şi se implică 
activ şi consistent în gestionarea crizelor din Balcani, 
dar şi din alte zone ale lumii. (mr. Nicolae IOAN) 


Schimbările în mediul de securitate se datorează, 
într-o măsură semnificativă, şi extinderii NATO spre 
est. Astfel, o serie de state foste membre ale Pactului de 
la Varşovia s-au integrat succesiv în structurile Alianței 
nord-atlantice. Această situaţie a avut efecte benefice 
asupra stării mediului de securitate regional şi chiar 
mondial. Totodată, ţări ca Germania şi Japonia, prin 
potenţialul lor economic, prin numărul de locuitori, prin 
ritmul înalt de dezvoltare economică tind să devină mari 
puteri militare şi să se implice tot mai consistent şi 
activ, cu efective şi mijloace de luptă, în diferite teatre 
de acţiuni militare. La rândul ei, China polarizează tot 
ceea ce există în jurul său, promovându-şi cu 
consecvență interesele economice, politice, militare etc. 
Toate acestea se reflectă direct în complexitatea 
crescândă a mediului de securitate regional şi global. 

(It. col. Gheorghe MEGHINA). 

Securitatea naţională, ca stare prielnică dezvoltării, 
atât a persoanei, cât şi a oricărei comunităţi umane, este 
semnificativ influenţată de o serie de amenințări, atât de 
natură economică, informaţională, ideologică, demo- 
grafică, culturală etc., cât şi de tensiunile şi conflictele 
etnice, religioase etc. specifice unor zone cum ar fi cea 
kurdă, Kosovo, Transnistria. NATO, ca organizaţie 
politico-militară, a fost capabilă să se transforme 
adecvat pe sine pentru a răspunde eficace tuturor 
provocărilor post-război rece. Prin politica porţilor 
deschise, această alianță a reuşit să contribuie, într-o 
manieră constructivă, la soluționarea crizelor cu care se 
confruntă în prezent omenirea. Aceasta în sensul că a 
atras tot mai multe state la activitatea de menţinere a 
păcii şi stabilităţii în lume. (col.(r.) Sergiu PICIORUŞ) 

Zonele de instabilitate, întotdeauna, au reprezentat 
un real pericol pentru statele din vecinătate. De pildă, 
ceea ce s-a întâmplat în spațiul ex-iugoslav este 
interpretat diferit de analiştii militari şi politici. Astfel, 
unii apreciază că aici a avut loc un război, alții că a fost 
o situaţie de criză. Dar, indiferent de modul în care este 
interpretat ceea ce s-a petrecut în acest spațiu balcanic, 
el a influenţat puternic mediul de securitate din zonă şi 
regiune. România, ca stat vecin, a avut de suferit o serie 
de consecinţe economice, atât pe termen scurt, cât şi 
lung, dar şi efecte de natură politico-militară. Cu toate 
acestea, ţara noastră s-a comportat ca un stat stabil şi 
capabil să genereze securitate în zonă. În prezent, ca stat 
membru al NATO, România joacă un rol tot mai 
semnificativ în gestionarea crizelor din zonă, dar şi din 
lume. De altfel, Alianţa nord-atlantică tinde tot mai mult 
să se implice în gestionarea promptă şi adecvată a 
tuturor crizelor care ar putea afecta securitatea şi pacea 
lumii. (dr. Constantin MOŞTOFLEI). 


In ziua de 11 mai 2004, în garnizoana Craiova, S-a desfăşurat masa rotundă cu tema „Securitatea națională, 


x» 


integrarea euroatlantică şi europeană”, 


organizată de Centrul de Studii Strategice de Apărare şi Securitate, în 


colaborare cu Brigada 2 Infanterie Moto „Rovine”. La acest eveniment au participat reprezentanţii autorităților 
locale şi ai societăţii civile, ai structurilor Ministerului Administraţiei şi Internelor, ai Serviciului Român de 


Informaţii, ai unor bănci comerciale, ai cadrelor didactice, cadre militare active şi în rezervă. La dezbateri alături de 
membrii CSSAS au luat parte şi unii invitaţi, printre care se numără: Gabriel Popescu, vicepreşedinte al Consiliului 
Județean Dolj, gl. bg. dr. Ion Pâlşoiu, comandantul Bg. 2 Infanterie Moto ”Rovine”, col, (r.) Sergiu Picioruş. 

2. Apărare naţională şi apărare colectivă 


Apărarea naţională a fost şi va rămâne un atribut al 
statului, chiar şi în condiţiile dobândirii de către 
România a statutului de membru al Alianţei nord- 
atlantice. Aceasta presupune că misiunile constitu- 
tionale fundamentale ale armatei vor fi întotdeauna de 
actualitate. Ele vor fi, desigur, completate prin partici- 
parea activă a României, atât la gestionarea crizelor din 
regiune şi lume, cât şi la apărarea colectivă a parte- 
nerilor săi din NATO, când aceştia i-o vor cere. De 
altfel, apărarea naţională este o componentă esenţială a 
apărării colective. Ambele se „construiesc” şi se 
„exploatează”, atât la nivel național, cât şi zonal, regio- 
nal sau global. De aceea, se impune o activitate 
susținută de pregătire adecvată şi flexibilă a armatei, a 
populaţiei, a teritoriului şi a economiei pentru ca acestea 
să fie în măsură să răspundă optim şi operativ 
solicitărilor privind apărarea națională şi colectivă. Se 
cuvine subliniată necesitatea ca, pe viitor, rolul ONU în 
gestionarea crizelor de orice natură şi din orice regiune 
a lumii, cu aportul NATO, dar şi al altor actori non- 
statali, să crească substanţial. (gl. bg. dr. Ion 
PÂLŞOIU). 

Apărarea ţării reprezintă misiunea permanentă a 
armatei. Desigur, ea îşi îndeplineşte misiunile constitu- 
tionale ce-i revin cu sprijinul celorlalte instituţii ale 
statului care au competenţe în acest sector important de 
activitate umană. În cazul unei agresiuni militare, ţara 
noastră, inițial, se apără singură, iar, ulterior, la cerere, 
primeşte sprijinul cuvenit din partea Alianţei nord- 
atlantice. La rândul său, țara noastră acordă ajutorul 
solicitat oricărui partener din alianță atunci când i se 
cere. Având în vedere complexitatea sarcinilor impuse 
de apărarea individuală la nivel național, cât şi 
contribuţia la apărarea colectivă, se impune ca armata, 
populaţia, economia şi teritoriul naţional să fie pregătite 
corespunzător astfel încât să răspundă prompt oricărei 
solicitări în acest domeniu. De altfel, în strategia 
NATO, fiecare stat membru trebuie să fie capabil să se 
apere singur primele 7 zile, după care primeşte sprijinul 
necesar şi suficient din partea alianţei pentru a răspunde 
pe măsură oricărui agresor. 

În acest context, un rol important îl joacă bazele 
NATO existente pe teritoriul național al statelor 
membre. În plus, se pare că la nivel strategic Alianța 
nord-atlantică este capabilă, datorită dotării cu mijloace 


performante de luptă, organizării şi măsurilor specifice 
luate, să evite surprinderea. (dr. C-tin MOŞTOFLEI). 
Armata este instrumentul specializat prin care 
statul răspunde la amenințările ce privesc suveranitatea, 
independenţa, integritatea teritorială şi unitatea sa naţio- 
nală. In plus, ea are menirea de a fi un garant al demo- 
crației constituționale din ţară. În prezent, la aceste 
misiuni, ce se referă la ceea ce se numeşte „apărare 
individuală”, se adaugă cele de apărare colectivă, ce 
derivă din statutul României de membru al Alianţei 
nord-atlantice. Desigur, între apărarea individuală 
(naţională) şi apărarea colectivă există o strânsă legătură 
şi o interdependență crescută. Calitatea şi cantitatea 
efectivelor militare profesioniste, nivelul ridicat al 
dotării cu tehnică de luptă al armatei, capacitatea econo- 
miei de a asigura resursele necesare şi suficiente apă- 
rării, resursele demografice etc. reprezintă factori deci- 
sivi în ceea ce priveşte răspunsul prompt şi optim la 
orice provocare şi ameninţare la adresa securităţii națio- 
nale şi colective. Participarea efectivă a unor structuri 
militare româneşti la executarea unor misiuni în afara 
țării, în diferite teatre de operații, reprezintă atât o 
expresie a capacității României de a-şi îndeplini obliga- 
tiile asumate prin integrarea în NATO, cât şi un prilej de 
apărare a intereselor naţionale. (dr. Petre DUŢU). 
Armata României prin participarea sa efectivă în 
teatre de operații din diferite regiuni ale lumii 
îndeplineşte un dublu rol. Mai întâi, concură la 
înfăptuirea politicii externe a țării, apoi, se achită de 
răspunderile ce îi revin în calitatea sa de membru al 
NATO. De fapt, se poate socoti că implicarea activă a 
unor structuri militare româneşti în executarea unor 
misiuni ale Alianţei nord-atlantice, sub egida ONU, au 
fost o dovadă a seriozității cu care ţara noastră îşi 
îndeplineşte obligaţiile voluntar asumate în domeniul 
asigurării securităţii regionale şi globale, pe de o parte. 
Pe de altă parte, este posibil ca, prin atitudinea favora- 
bilă promovării valorilor democratice, România să 
contribuie semnificativ, atât la apărarea sa, cât şi la apă- 
rarea colectivă a celorlalți membri ai NATO. Într-un 
anume fel, misiunile executate de structuri militare 
româneşti în Angola, Bosnia-Herţegovina, Afganistan, 
Kosovo şi Irak au contribuit la pregătirea efectivelor lor 
potrivit procedurilor şi standardelor NATO. 
(mr. Nicolae IOAN). 


3.Implicarea Alianţei nord-atlantice în 
lupta împotriva terorismului internaţional 

Lumea contemporană este profund afectată de 
intensitatea şi amploarea acțiunilor organizaţiilor 
teroriste locale, regionale şi mai ales internaţionale. 
Amenințarea teroristă este cea mai puternică amenințare 
la adresa securității şi păcii în lume. Evenimentele din 
SUA, din 11 septembrie 2001, au arătat că actori non- 
statali de tipul organizației teroriste Al-Qaida nu au 
limite când îşi aleg ţintele atacurilor lor. Cu alte cuvinte, 
suprafaţa, resursele demografice, forța economică şi 
militară, natura valorilor promovate, rolul asumat şi 
efectiv jucat în lume nu constituie obstacole în calea 
derulării acțiunilor teroriste internaționale. 

În acest context, se pare că primordială este 
depistarea cauzelor reale ale amenințărilor teroriste şi, 
abia după aceea, trecerea hotărâtă la anihilarea lor. În 
acest sens, factorii de natură politică au un rol esențial 
de jucat în prevenirea şi eliminarea treptată a 
amenințărilor teroriste. Desigur, nu trebuie omis nici 
rolul semnificativ pe care îl au apoi structurile militare, 
atât în activitatea antiteroristă, cât şi în cea de 
combatere a terorismului de orice natură şi indiferent de 
forma sa de manifestare. Odată cu obţinerea statutului 
de ţară membră NATO, de către România, este posibil 
ca, riscurile de natură teroristă la adresa sa să sporească 
față de perioada anterioară. Aceasta deoarece ţara 
noastră s-a implicat activ şi consistent în lupta dusă de 
coaliția internaţională, sub conducerea SUA, împotriva 
terorismului internațional. La nivel național, în lupta 
împotriva terorismului sunt angajate, împreună cu 
armata, şi celelalte instituţii ale statului cu competențe 
în acest domeniu de activitate umană. 

(gl. dr. Ion PÂLŞOIU) 


Terorismul, aşa cum o arată experiența de până 
acum, a lovit, fără sfială, marile puteri, precum şi unele 
state participante la coaliția internațională condusă de 
SUA împotriva terorismului mondial. Prin urmare, nu 
este exclusă total posibilitatea ca şi România să devină 
ținta unor astfel de atacuri. Într-un fel şi într-o anumită 
măsură, globalizarea economică, informațională, poli- 
tică etc. a facilitat proliferarea fenomenului terorist la 
nivel planetar. În ceea ce ne priveşte, la nivel local, noi 
am luat o serie de măsuri antiteroriste, desigur, în 
cooperare şi colaborare cu instituțiile statului cu 
competenţe în domeniu. (Gabriel POPESCU) 

Gestionarea terorismului presupune eforturile 
concertate ale tuturor celor interesați, adică, atât a 
actorilor statali, cât şi a celor non-statali, în direcția 
descoperirii adevăratelor cauze ale acestui fenomen 
complex. Deocamdată, s-a acţionat cu precădere asupra 
efectelor acțiunilor teroriste. Realitatea a demonstrat, cu 
puterea faptelor, că deşi cunoaşterea şi atenuarea 
urmărilor acțiunilor teroriste sunt necesare, ele sunt 
insuficiente. Se pare că, importantă este dimensiunea 
politică a terorismului internațional, ca premisă a 
înțelegerii cauzelor profunde ale acestui fenomen ce a 
cunoscut în ultimii ani o creştere fără precedent. 
Menţionăm, încă o dată, că ceea ce conduce la tensiuni 
şi conflicte între diferiți actori statali şi non-statali, atât 
la nivel local (zonal, regional), cât şi global, şi, într-un 
fel, alimentează terorismul internațional, nu sunt 
valorile, ci interesele celor implicaţi. De aceea, acestea 
se impun a fi temeinic cunoscute şi pe această bază se 
doreşte punerea lor de acord prin mijloace paşnice nu 
violente. (dr. Gheorghe VĂDUVA) 


PROPUNERI: 
Pe viitor, activitățile gen „masă rotundă” organizate în teritoriu de către Centrul de Studii 
Strategice de Apărare şi Securitate în colaborare cu unități militare din garnizoana respectivă să 
se desfăşoare în două etape şi anume: mai întâi cu personalul militar din garnizoană, şi apoi, şi 


cu invitaţii din afara armatei. 


Analiza posibilităţii ca o serie de studii elaborate de către Centrul de Studii Strategice de 
Apărare şi Securitate, pe teme de interes general (de exemplu: Apărare individuală şi apărare 
colectivă; Securitate națională şi securitate colectivă; Terorism internaţional etc.), să fie tipărite 
într-un număr de exemplare care să permită difuzarea lor în unitățile militare din teritoriu. 

